Príloha č. 4.3 súťažných podkladov

**Podmienky účasti**

pre 3.časť zákazky „Zabezpečenie HW a SW infraštruktúry pre IaaS – Networking a Security“

**1. Osobné postavenie podľa § 32 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“)**

Uchádzač musí spĺňať nasledovné podmienky účasti týkajúce sa osobného postavenia :

1. podľa § 32 ods. 1 písm. a) zákona, že nebol on (uchádzač), ani jeho štatutárny orgán, ani člen štatutárneho orgánu, ani člen dozorného orgánu, ani prokurista právoplatne odsúdený za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe. Uvedenú podmienku účasti preukáže uchádzač v súlade s § 32 ods. 2 písm. a) zákona doloženým výpisom registra trestov nie starším ako tri mesiace. Hospodársky subjekt - fyzická osoba predloží výpis z registra trestov nie starší ako tri mesiace, alebo rovnocenný doklad vydaný príslušným súdom alebo správnym orgánom v krajine svojho sídla za osobu, na ktorú je vydaný živnostenské oprávnenie alebo iné než živnostenské oprávnenie podľa osobitných predpisov/ Hospodársky subjekt - právnická osoba predloží výpisy z registra trestov nie staršie ako tri mesiace, alebo rovnocenné doklady vydané príslušným súdom alebo správnym orgánom v krajine svojho sídla, a to za hospodársky subjekt (len v prípade, že v krajine sídla uchádzača takýto doklad je vydávaný) ako aj za osobu, ktorá je štatutárnym orgánom, alebo za osoby, ktoré sú členmi štatutárneho orgánu, ako aj za všetky osoby, ktoré sú členmi dozorného orgánu a prokuristami hospodárskeho subjektu.

1. podľa § 32 ods. 1 písm. b) zákona, že uchádzač nemá evidované nedoplatky na poistnom na sociálne poistenie a zdravotná poisťovňa neeviduje voči nemu pohľadávky po splatnosti podľa osobitných predpisov v Slovenskej republike a v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. b) zákona doloženým potvrdením zdravotnej poisťovne a Sociálnej poisťovne nie starším ako tri mesiace (v prípade potvrdenia obsahujúceho nedoplatok predloží aj doklad o zaplatení nedoplatku alebo o povolení platiť nedoplatky v splátkach).
2. podľa § 32 ods. 1 písm. c) zákona, že nemá evidované daňové nedoplatky voči daňovému úradu a colnému úradu podľa osobitných predpisov v Slovenskej republike a v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. c) zákona doloženým potvrdením miestne príslušného daňového úradu a miestne príslušného colného úradu nie starším ako tri mesiace (v prípade potvrdenia obsahujúceho nedoplatok predloží aj doklad o zaplatení nedoplatku alebo o povolení platiť nedoplatky v splátkach).
3. podľa § 32 ods. 1 písm. d) zákona, že nebol na jeho majetok vyhlásený konkurz, nie je v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku. Uvedenú podmienku účasti preukáže uchádzač v súlade s § 32 ods. 2 písm. d) zákona doloženým potvrdením príslušného súdu nie starším ako tri mesiace.
4. podľa § 32 ods. 1 písm. e) zákona, že je oprávnený dodávať tovar, uskutočňovať stavebné práce alebo poskytovať službu. Uvedenú podmienku účasti preukáže uchádzač v súlade s § 32 ods. 2 písm. e) zákona doloženým dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky.
5. podľa § 32 ods. 1 písm. f) zákona, že nemá uložený zákaz účasti vo verejnom obstarávaní potvrdený konečným rozhodnutím v Slovenskej republike av štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. f) zákona doloženým čestným vyhlásením.

Doklady, ktoré sa nepredkladajú:

Uchádzač so sídlom/miestom podnikania v Slovenskej republike, a ktorého údaje sú vedené v informačných systémoch verejnej správy Slovenskej republiky, nie je povinný v zmysle § 32 ods. 3 zákona predkladať verejnému obstarávateľovi, a to z dôvodu použitia údajov z informačných systémov verejnej správy, nasledovné doklady:

- výpis z registra trestov záujemcu/uchádzača, jeho štatutárneho orgánu, člena štatutárneho orgánu, člena dozorného orgánu, prokuristu v súlade s § 32 ods. 1 písm. a) a ods. 2 písm. a) zákona,

- potvrdenia zdravotnej poisťovne a Sociálnej poisťovne podľa § 32 ods. 1 písm. b) a ods. 2 písm. b) zákona,

- potvrdenia miestne príslušného daňového úradu a miestne príslušného colného úradu podľa § 32 ods. 1 písm. c) a ods. 2 písm. c) zákona,

- potvrdenie príslušného súdu (konkurz, reštrukturalizácia, likvidácia) podľa § 32 ods. 1 písm. d) a ods. 2 písm. d) zákona,

- výpis z Obchodného registra Slovenskej republiky alebo výpis zo Živnostenského registra Slovenskej republiky, v prípade preukázania splnenia podmienky účasti týkajúcej sa osobného postavenia podľa § 32 ods. 1 písm. e) zákona týmito typmi dokladu.

**Upozornenie:**

* Záujemca/uchádzač so sídlom/miestom podnikania v Slovenskej republike, a ktorého údaje sú vedené v informačných systémoch verejnej správy Slovenskej republiky, poskytne verejnému obstarávateľovi za účelom získania výpisu z registra trestov jeho štatutárneho orgánu, člena štatutárneho orgánu, člena dozorného orgánu, prokuristu, ktorý je občanom Slovenskej republiky, nasledovné údaje: ***krstné meno, priezvisko, rodné priezvisko, rodné číslo, číslo občianskeho preukazu alebo cestovného pasu***

**Preukazovanie podmienok účasti je voči verejnému obstarávateľovi účinné aj spôsobom podľa § 152   
ods. 4 zákona.** Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona – prostredníctvom zápisu do zoznamu hospodárskych subjektov.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona, alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom.

V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

**2. Ekonomické a finančné postavenie podľa § 33 zákona**

Nepožaduje sa.

**3. Technická a odborná spôsobilosť podľa § 34 zákona**

Podmienky účasti vo verejnom obstarávaní podľa § 34 zákona týkajúce sa technickej alebo odbornej spôsobilosti

podľa § 34 ods. 1 písm. a) zákona,

podľa § 34 ods. 1 písm. c) zákona.

Minimálna požadovaná úroveň štandardov:

**Bod 3.1**

§ 34 ods. 1 písm. a) zákona – verejný obstarávateľ požaduje predložiť zoznam dodávok tovaru   
za predchádzajúcich 5 rokov (60 mesiacov) od vyhlásenia verejného obstarávania (ďalej len „rozhodné obdobie") s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona.

Za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku Európskej únie. Verejný obstarávateľ pre rozšírenie hospodárskej súťaže predĺžil rozhodné obdobie z 3 na 5 rokov v súlade s § 34 ods. 2 zákona.

V zozname realizovaných dodávok uchádzač uvedie:

1. názov/obchodné meno a sídlo odberateľa,
2. predmet zmluvy/plnenia (stručný opis predmetu plnenia),
3. cena v EUR bez DPH za dodané plnenie,
4. skutočná lehota dodania,
5. kontaktné údaje odberateľa, kde je možné uvedené informácie overiť (meno a priezvisko, tel. č., e-mail),
6. odkaz na referenciu uvedenú v evidencii referencií podľa § 12 zákona (ak je to aplikovateľné).

**Zoznamom dodávok tovaru uchádzač preukáže realizáciu dodávok aktívnych prvkov LAN, pričom súčasťou každej z týchto dodávok bola oprava, záručný alebo pozáručný servis a/alebo podpora dodaných technických zariadení, v celkovej kumulatívnej hodnote min. 3 000 000 EUR bez DPH a zároveň uvedeným zoznamom uchádzač preukáže realizáciu min. 1 dodávky bezpečnostných sieťových prvkov v hodnote min. 1 000 000 EUR bez DPH, pričom súčasťou tejto dodávky bola oprava, záručný alebo pozáručný servis a/alebo podpora dodaných technických zariadení.**

Pre odstránenie pochybností, stanovené min. hodnoty v EUR bez DPH sa požadujú spolu za dodávku tovarov a služieb (oprava, záručný alebo pozáručný servis a/alebo podpora dodaných technických zariadení).

Pri prepočte inej meny na menu euro sa použije kurz Európskej centrálnej banky platný v deň odoslania oznámenia o vyhlásení verejného obstarávania na predmetnú verejnú súťaž na zverejnenie v Úradnom vestníku EÚ.

V prípade dodaného tovaru, ktorého začiatok alebo koniec nespadá do rozhodného obdobia, bude uchádzačovi započítaná pre splnenie podmienky len výška nákladov dodaného tovaru spadajúceho do rozhodného obdobia.

**Bod 3.2**

§ 34 ods. 1 písm. c) zákona - údajmi o technikoch alebo technických orgánoch, najmä tých, ktorí sú zodpovední za kontrolu kvality bez ohľadu na to, v akom zmluvnom vzťahu sú k uchádzačovi

Verejný obstarávateľ požaduje, aby sa na poskytovaní plnení tvoriacich predmet zákazky podieľali minimálne technici na nižšie uvedených pozíciách, pričom títo technici musia spĺňať nižšie uvedené minimálne odborné a kvalifikačné podmienky.

**1. Verejný obstarávateľ požaduje predložiť zoznam technikov, v ktorom uvedie:**

1. meno a priezvisko príslušnej osoby,
2. navrhovaná pozícia v tíme (napr. Technik č.1 Projektový manažér),
3. vzťah k uchádzačovi (zamestnanec / iná osoba).

**2. Uchádzač za každého technika predloží profesijný životopis alebo ekvivalentný doklad, ktorý musí obsahovať minimálne nasledovné údaje/skutočnosti:**

1. meno a priezvisko,
2. súčasného zamestnávateľa,
3. súčasné pracovné zaradenie/funkciu
4. získané certifikáty
5. odbornú prax a skúsenosti podľa požiadaviek vo vzťahu ku každému technikovi v rozsahu

i. názov referencie/projektu/zmluvy,

ii. identifikácia odberateľa/zamestnávateľa (obchodné meno, adresa/sídlo, IČO),

iii. stručný opis predmetu plnenia referencie/projektu/zmluvy tak, aby verejný obstarávateľ vedel vyhodnotiť splnenie určených minimálnych požiadaviek na odbornú prax a skúsenosti v danej oblasti každého technika,

iv. pozícia/pracovné zaradenie technika na plnení referencie/projektu/zmluvy,

v. opis činností technika na projekte tak, aby verejný obstarávateľ vedel vyhodnotiť splnenie určených minimálnych požiadaviek na odbornú prax a skúsenosti každého technika,

vi. obdobie [od (mesiac a rok) – do (mesiac a rok)], počas ktorého sa technik podieľal na plnení referencie/projektu/zmluvy tak, aby verejný obstarávateľ vedel vyhodnotiť splnenie určených minimálnych požiadaviek na dĺžku odbornej praxe každého technika,

**3. Uchádzač ďalej predloží kópiu príslušného platného potvrdenia požadovaného jednotlivo ku každému technikovi, ak sa to vyžaduje.** Platným potvrdením sa rozumie napr. certifikát. Verejný obstarávateľ na vysvetlenie uvádza, že v prípade preukázania splnenia podmienok účasti týkajúcich sa potvrdenia/certifikátu pre jednotlivých kľúčových expertov verejný obstarávateľ nebude akceptovať účasť na školení a požaduje predloženie riadneho a vydaného potvrdenia/certifikátu v zmysle podmienok konkrétneho výrobcu alebo akreditačnej a certifikačnej autority (vo väčšine prípadov úspešne absolvovanými záverečnými testami po absolvovaní školení), pokiaľ sa vydanie certifikátu v zmysle podmienok konkrétnej akreditačnej a certifikačnej autority nepostačuje účasť na školení.

Uchádzač vyššie uvedeným spôsobom preukáže splnenie nasledovných minimálnych požiadaviek na technikov č. 1 až 6:

**Technik č. 1 Projektový manažér**

a) minimálne 3-ročná odborná prax v oblasti projektového riadenia IT projektov; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti v oblasti riadenia IT projektov, ktorých súčasťou bola dodávka HW; túto podmienku účasti uchádzač preukáže životopisom alebo ekvivalentným dokladom;

c) platný certifikát PRINCE 2 Practitioner na odbornú spôsobilosť pre riadenie projektov alebo ekvivalent daného certifikátu od inej akreditovanej autority; túto podmienku účasti uchádzač preukáže prostredníctvom obyčajnej fotokópie certifikátu.

**Technik č. 2 Špecialista pre oblasť enterprise infraštruktúry (min. 2 osoby)**

a) minimálne 3-ročná odborná prax v oblasti technológií enterprise infraštruktúry; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti s implementáciou komplexných riešení enterprise infraštruktúry; túto podmienku účasti uchádzač preukáže životopisom alebo ekvivalentným dokladom;

c) platný certifikát CCIE Enterprise Infrastructure, CCIE Routing and Switching alebo ekvivalent daného certifikátu od inej akreditovanej autority; túto podmienku účasti uchádzač preukáže prostredníctvom obyčajnej fotokópie certifikátu.

**Technik č. 3 Špecialista pre oblasť bezpečnosti systémov**

a) minimálne 3-ročná odborná prax v oblasti bezpečnosti systémov; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti v oblasti dodávky IKT riešení v pozícii bezpečnostného experta; túto podmienku účasti uchádzač preukáže životopisom alebo ekvivalentným dokladom;

c) platný certifikát CISM alebo CISA alebo CRISC alebo ekvivalent daného certifikátu; túto podmienku účasti uchádzač preukáže prostredníctvom obyčajnej fotokópie certifikátu.

**Technik č. 4 Špecialista pre oblasť sieťovej bezpečnosti**

a) minimálne 3-ročná odborná prax v oblasti bezpečnosti sieťovej infraštruktúry; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti s implementáciou nástrojov bezpečnosti sieťovej infraštruktúry; túto podmienku účasti uchádzač preukáže životopisom alebo ekvivalentným dokladom;

c) platný certifikát CCIE Security alebo ekvivalent daného certifikátu; túto podmienku účasti uchádzač preukáže prostredníctvom obyčajnej fotokópie certifikátu.

**Technik č. 5 Špecialista pre oblasť cloudu**

a) minimálne 3-ročná odborná prax v oblasti informačných technológií; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti v oblasti analýzy a návrhu riešenia automatizácie a/alebo integrácie cloud infraštruktúry; túto podmienku účasti uchádzač preukáže životopisom alebo ekvivalentným dokladom;

c) platný certifikát v oblasti návrhu a architektúry cloudových riešení; túto podmienku účasti uchádzač preukáže prostredníctvom obyčajnej fotokópie certifikátu.

**Technik č. 6 Špecialista pre oblasť ITSM procesov**

a) minimálne 3-ročná odborná prax s riadením služieb v oblasti IT prevádzky; túto podmienku účasti uchádzač preukáže životopisom alebo ekvivalentným dokladom;

b) minimálne 2 profesionálne praktické skúsenosti s riadením služieb v oblasti IT prevádzky; túto podmienku účasti uchádzač preukáže životopisom alebo ekvivalentným dokladom;

c) platný certifikát ITIL Service Operation alebo ekvivalent daného certifikátu; túto podmienku účasti uchádzač preukáže prostredníctvom obyčajnej fotokópie certifikátu

Verejný obstarávateľ umožňuje kumulovanie pozícií kľúčových expertov v jednej osobe.

Doklady a dokumenty, ktorými uchádzač preukazuje svoju technickú alebo odbornú spôsobilosť sa predkladajú v štátnom jazyku a môžu sa predkladať aj v českom jazyku. Ak je doklad alebo dokument vyhotovený v inom ako štátnom jazyku alebo českom jazyku, predkladá sa spolu s jeho úradným prekladom do štátneho jazyka. Ak sa zistí rozdiel v obsahu dokladu alebo dokumentu predloženom podľa druhej vety, rozhodujúci je úradný preklad do štátneho jazyka.

V prípade, že uchádzač využije na preukázanie technickej spôsobilosti alebo odbornej spôsobilosti technické a odborné kapacity inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení zmluvy bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Túto skutočnosť preukáže uchádzač písomnou zmluvou uzavretou s touto osobou, obsahujúcou záväzok osoby, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť, že táto osoba poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej alebo odbornej spôsobilosti musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až g) a ods. 7 zákona; oprávnenie dodávať tovar, uskutočňovať stavebné práce, alebo poskytovať službu preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté.

Verejný obstarávateľ môže u osoby, ktorej kapacity majú byť použité na preukázanie technickej spôsobilosti alebo odbornej spôsobilosti, hodnotiť existenciu dôvodov na vylúčenie podľa § 40 ods. 8 zákona.

V prípade uchádzača, ktorého tvorí skupina dodávateľov zúčastnená na verejnom obstarávaní, sa požaduje preukázanie splnenia podmienok účasti za všetkých členov skupiny spoločne.

Uchádzačom predkladané doklady musia byť v rovnakej, alebo ekvivalentnej forme podľa uvedenej požiadavky verejného obstarávateľa, pričom z týchto dokladov preukazujúcich spôsobilosť podľa § 34 zákona musí byť zrejmé splnenie vyššie identifikovaných minimálnych úrovní požadovaných verejným obstarávateľom a rovnako musí byť zrejmé, že preukazovanie sa týka osoby uchádzača.

Pri prepočte inej meny na menu euro sa použije kurz Európskej centrálnej banky platný v deň odoslania oznámenia o vyhlásení verejného obstarávania na predmetnú verejnú súťaž na zverejnenie v Úradnom vestníku EÚ.

JEDNOTNÝ EURÓPSKY DOKUMENT

Uchádzač môže predbežne nahradiť doklady na preukázanie splnenia podmienok účasti určené verejným obstarávateľom v tomto verejnom obstarávaní jednotným európskym dokumentom podľa prílohy č. 7. Formulár Jednotného európskeho dokumentu týchto súťažných podkladov (ďalej aj ako „JED“).

Vytvorenie elektronickej verzie formuláru JED – postup pre uchádzača:

Verejný obstarávateľ odporúča, aby uchádzač použil predvyplnený elektronický formulár JED vo formáte .xml, ktorý je prílohou č. 7 Formulár Jednotného európskeho dokumentu týchto súťažných podkladov.

Uchádzač si verejným obstarávateľom pripravenú/vygenerovanú verziu JED-u vo formáte .xml stiahne   
do svojho počítača. Následne si uchádzač v internetovom prehliadači otvorí e-službu Európskej komisie, ktorá je dostupná na adrese: <https://www.uvo.gov.sk/espd/>. Následne vyberie možnosť „Som hospodársky subjekt“ a cez funkciu „Importovať JED“ si otvorí JED vo formáte .xml, ktorý môže následne vyplniť a prostredníctvom tlačidiel „Prehľad“ a následne „Stiahnuť ako“, uložiť do svojho počítača vo formáte pdf, ktorý predkladá spôsobom určeným funkcionalitou JOSEPHINE ako súčasť svojej ponuky.

Bližšie informácie o JED, vrátane usmernení, ako správne JED vyplniť, sú uvedené v dokumente zverejnenom na webovom sídle Úradu pre verejné obstarávanie <https://www.uvo.gov.sk/jednotny-europsky-dokument-pre-verejne-obstaravanie-602.html> : JED - príručka k službe ESPD

Vo formulári JED uchádzač vyplní nasledovné časti:

1. časť II – A, B a C,
2. časť III - A, B, C a D,
3. časť IV – oddiel α (globálny údaj pre všetky podmienky účasti),
4. časť VI.

Uchádzač uvedie v JED všetky relevantné informácie požadované verejným obstarávateľom, uvedené v oznámení o vyhlásení verejného obstarávania a v týchto súťažných podkladoch, ktoré vyplní podľa pokynov verejného obstarávateľa, ako aj pokynov Úradu pre verejné obstarávanie uvedených v manuáli na stránke Úradu pre verejné obstarávanie - <https://www.uvo.gov.sk/jednotny-europsky-dokument-pre-verejne-obstaravanie-602.html> , okrem časti I. označenej ako „Informácie týkajúce sa postupu verejného obstarávania a verejného obstarávateľa“ (pokiaľ uchádzač použije JED, ktorý je súčasťou týchto súťažných podkladov).

Verejný obstarávateľ nevyžaduje, aby uchádzač v prípade subdodávateľov, ktorých kapacity nevyužíva na preukázanie splnenia podmienok účasti v častiach II a III formulári JED, uviedol informácie o takýchto subdodávateľoch a tiež nevyžaduje, aby uchádzač za takýchto subdodávateľov, ktorých kapacity uchádzač nevyužíva na preukázanie splnenia podmienok účasti, predkladal JED za každého takéhoto subdodávateľa.

Uchádzač, ktorý sa verejného obstarávania zúčastňuje samostatne, **ale využíva zdroje a/alebo kapacity iných osôb na preukázanie splnenia podmienok účasti**, **vyplní a predloží JED za seba spolu s vyplneným/vyplnenými,** **samostatným/samostatnými JED/JED**, ktorý/ktoré obsahuje/obsahujú príslušné informácie**, ktorých zdroje a/alebo kapacity využíva uchádzač na preukázanie splnenia podmienok účasti v tomto verejnom obstarávaní.**

**V prípade, že uchádzača tvorí skupina dodávateľov** zúčastnená vo verejnom obstarávaní, uchádzač   
**vyplní a predloží JED s požadovanými informáciami za každého člena skupiny dodávateľov.**

Podľa § 39 ods. 6 zákona, ak uchádzač použije JED, verejný obstarávateľ môže na zabezpečenie riadneho priebehu verejného obstarávania kedykoľvek v jeho priebehu písomne – elektronickými prostriedkami, prostredníctvom komunikačného rozhrania elektronického prostriedku JOSEPHINE, požiadať uchádzača o predloženie dokladu alebo dokladov nahradených JED. Uchádzač doručí elektronicky prostredníctvom komunikačného rozhrania elektronického prostriedku JOSEPHINE doklady verejnému obstarávateľovi do piatich pracovných dní odo dňa doručenia žiadosti, ak verejný obstarávateľ neurčil v žiadosti dlhšiu lehotu.

(odporúčaný vzor)

Zoznam technikov

|  |  |  |
| --- | --- | --- |
| „Zvýšenie kapacity vládneho cloudu v Datacentre Kopčianska“ - 3.časť zákazky „Zabezpečenie HW a SW infraštruktúry pre IaaS – Networking a Security“ | | |
| meno a priezvisko príslušnej osoby | pozícia v tíme | vzťah osoby k uchádzačovi  (zamestnanec / iná osoba v zmysle § 34 ods. 3 zákona o verejnom obstarávaní) |
|  | Technik č. 1 Projektový manažér |  |
|  | Technik č. 2 Špecialista pre oblasť enterprise infraštruktúry |  |
|  | Technik č. 2 Špecialista pre oblasť enterprise infraštruktúry |  |
|  | Technik č. 3 Špecialista pre oblasť bezpečnosti systémov |  |
|  | Technik č. 4 Špecialista pre oblasť sieťovej bezpečnosti |  |
|  | Technik č. 5 Špecialista pre oblasť cloudu |  |
|  | Technik č. 6 Špecialista pre oblasť ITSM procesov |  |

(doplniť zoznam podľa potreby)

V ..................., dňa...................

.............................................................

podpis oprávnenej osoby uchádzača